Arbejdspapir 1: Udgiftsbehov og udgifter i kommunerne\n20. maj 2009 - 18:04\nNærværende arbejdspapir blev første gang udsendt i maj 2009. Det har givet anledning til en intens kommunalpolitisk debat såvel i mange kommuner som i offentligheden i det hele taget. I den forbindelse er der en række kommuner, som har ønsket at gennemføre egne beregninger i forlængelse af arbejdspapirets analyse. Det har ført til henvendelser til CEPOS med spørgsmål om den anvendte beregningsteknik. I denne 2. udgave af arbejdspapiret er der derfor tilføjet et bilag med en teknisk redegørelse for den anvendte metode.\nI den debat, som har været om resultaterne fra arbejdspapirets analyse, er det også indgået som en iøjnefaldende problematik, om papirets analyse af kommuners merudgifter bør gennemføres med udgangspunkt i budgettal eller regnskabstal. På den baggrund er det tydeliggjort i denne 2. udgave af arbejdspapiret, at der både er foretaget beregninger af det samlede mål for udgiftsreduktion, hvis alle kommuner havde udgiftsniveau i forhold til udgiftsbehov som i den billigste kommune på regnskabstal 2007 og budgettal 2008.\nI øvrigt er denne 2. udgave af arbejdspapiret uændret i forhold til 1. udgave.\nHenrik Christoffersen Karsten Bo Larsen\n1. Samfundsøkonomiens pres på kommunestyrets form og indhold\nRegeringens mellemlange økonomiske planlægning viser en udsigt til ubalance mellem offentlige udgifter og indtægter i fremtiden, såfremt udgifterne alene fremskrives ud fra de hidtidige mønstre for udgiftsudvikling og såfremt indtægterne fremskrives ud fra, hvad de bestående offentlige indtægtskilder vil kaste af sig. Regeringens strategi for at rette op forekommer umiddelbart at være et Columbusæg. Danskerne skal arbejde mere. Så tjener de også mere og betaler mere i skat. Og så trækker de mindre på de offentlige overførselsordninger Herved undgår regeringen at sætte skattesatserne op eller at reducere de offentlige udgifter direkte. De to afgørende satsninger for regeringen er i denne forbindelse Arbejdsmarkedskommissionen og en arbejdsmarkedsreform samt Skattekommissionen og en skattereform. Forud herfor har der arbejdet en Velfærdskommission, hvis resultater ikke ledte til strukturreformer, som matcher de samfundsøkonomiske udfordringer.\nSkattereformen er lagt fast med et udspil i marts 2009, så den kommer til at øge skatteindtægterne, men den vil ikke fuldt ud lukke ubalancen i den mellemlange økonomiske planlægning. Den endelige betænkning fra Arbejdsmarkedskommissionen er planlagt til udsendelse i august 2009, men der er oven på statsministerskiftet i april 2009 udsendt politiske signaler, som gør det klart, at regeringen ikke umiddelbart vil følge op på kommissionsarbejdet med reformoplæg.\nHvad angår den offentlige udgiftsside så har to stærke tendenser gjort sig gældende frem til 2009:\nFor det første har den gunstige beskæftigelsesudvikling indebåret, at udgifterne til indkomstoverførsler har udviklet sig meget afdæmpet.\nFor det andet er kommunernes serviceudgifter vokset betydeligt.\nI løbet af 2009 er det blevet stadig tydeligere, at den offentlige udgiftsside er kommet under kraftig forværring. Det er der to væsentlige forklaringer på:\nDen ene forklaring er, at afdæmpningen af konjunkturforløbet og fremkomsten af større ledighed leder til et pres i opadgående retning på de offentlige transfereringsbetalinger og en svækkelse af udviklingen i beskatningsgrundlag.\nDen anden forklaring er, at bestræbelserne siden gennemførelsen af den kommunale strukturreform i 2007 på at holde kommunernes serviceudgifter inden for fastlagte økonomiske rammer, har vist sig ikke at lykkes. Allerede da rammerne for kommunernes økonomi i 2009 blev forhandlet mellem regeringen og Kommunernes Landsforening i foråret 2008 viste det sig, at regeringen ikke var i stand til at foretage modregning for de overskridelser af den forudgående kommuneaftale for 2007, som kommunerne havde foretaget. Denne erfaring fik Folketinget til i juni 2008 at vedtage en lovpakke, som indebar indførelse af en automatisk modregningsmekanisme ved fremtidige kommunale overskridelser af skatteloft eller af aftaler om rammer for serviceudgifter og anlægsudgifter. Det viste sig i foråret 2009, at kommunerne alligevel overskred den aftalte ramme for serviceudgifter i 2008. Ved en forhandling mellem regeringen og Kommunernes Landsforening i marts 2009 lykkedes det imidlertid Kommunernes Landsforening at tiltvinge sig et tilsagn fra regeringen om at suspendere den modregningsmekanisme, som endnu ikke havde fået lov til at fungere i bare et enkelt år.\nHertil kommer udsigterne på mellemlangt og langt sigt, hvor demografiske forandringer vil reducere arbejdsstyrkens andel af befolkningen og skabe øget pres på de offentlige budgetter.\nPerspektivet for de offentlige finanser, som det tegner sig nu er altså, at der såvel på kort som på mellemlangt og langt sigt er udsigt til fremtidige betydelige budgetunderskud i en situation, hvor der allerede som udgangspunkt udgår en ret kraftig ekspansiv påvirkning af samfundsøkonomien fra de offentlige finanser. Ydermere er situationen den, at alle muligheder for at balancere de offentlige budgetter ved strukturreformer, som øger arbejdsudbuddet er ved at være prøvet af – i det mindste for en rum tid – gennem arbejdet med skatte- og arbejdsmarkedskommissioner.\nUnderskud på de offentlige finanser er ensbetydende med, at der akkumuleres en nødvendighed af efterfølgende processer, som leder til genopretning. Den slags processer kan enten have form af planlagte og besluttede reformer eller de kan blive drevet af underskuddenes egne iboende forandrende kræfter. Uanset om det vil ske ved nye strukturelle reformer eller ved den samfundsøkonomiske nødvendigheds ubønhørlighed så vil kommunernes vilkår for at bedrive produktion af velfærdsservice blive forandret. Udgangspunktet er, at kommunerne med den måde, kommunaløkonomien i dag er organiseret og styret på, ikke selv disponerer, så kommuneøkonomien indordnes under bestemte samfundsøkonomiske rammer. Derfor må forandringerne nærliggende få en karakter, så de grundlæggende kommer til at ændre ved, hvad kommuner i det hele taget er for samfundsmæssige institutioner. Det var det der skete med det regionale niveau i Danmark med strukturreformen i 2007, hvor amterne blev omformet til regioner.\nSådan som indpasningen af kommunerne i samfundsøkonomien nu foregår ved årlige forhandlinger mellem regeringen og Kommunernes Landsforening, er en fundamental spilleregel det såkaldte DUT-princip (DUT står for Det Udvidede Totalbalanceprincip), jfr. Mau Pedersen (2008). Reglen siger, at kommunerne skal tildeles bloktilskud af staten alt efter hvilke opgaver staten og kommunerne er enige om, at kommunerne skal løse. Hvis staten pålægger kommunerne at gøre noget nyt, så skal staten også fuldt tilføre kommunerne de penge, som det vil koste at gennemføre de nye aktiviteter. DUT-tankegangen er udtryk for en bestemt forståelse af vilkårene for kommunal serviceproduktion, nemlig den forståelse, at der kun findes én vej til større produktion i kommunerne: Flere penge. Anderledes udtrykt indebærer tankegangen en forestilling om, at produktiviteten (forholdet mellem udgifter og mængden og kvaliteten af produceret service) er uforanderlig.\nEn sådan forståelsesmåde i forhold til vilkårene for at producere velfærdsservice er i særlig grad problematisk i et velfærdssamfund som det danske, der meget vidtgående samler produktion af velfærdsservice i en kommunal sektor og baserer sig på en skattefinansiering af denne produktion. På sigt er det ydermere realistisk at antage, at befolkningen med stigende indkomster vil efterspørge mere velfærdsservice, og hvis videre udvikling af produktion af velfærdsservice fortsat skal fastholdes i et system baseret på skattefinansieret kommunal tilvejebringelse af standardiserede ydelser til alle, vil den offentlige økonomi ikke kunne holdes inden for givne rammer. Paldam (2009) har undersøgt de samfundsøkonomiske konsekvenser af at lade den offentlige servicesektor udvikle sig, så den fastholder den størrelse, som den realt har i dag i forhold til hele samfundsøkonomien. Paldam viser, at under forudsætning af at servicesektoren fortsat fungerer uden produktivitetsvækst, og de private erhverv øger produktiviteten så realindkomsterne og velstanden i samfundet bliver stadig højere, da vil et fortsat stigende skattetryk være uomgængeligt.\nDer er altså brug for reformer, som forholder sig til den offentlige udgiftsside. Her synes to problemstillinger at være helt centrale:\nDen første problematik handler om, hvorledes kommunesystemet kan reformeres, så samfundsøkonomien baseres på, at der fremkommer stadige fremskridt i evnen til at skabe værdi i forhold til udgifterne, produktivitetsfremskridt, i serviceproduktionen. Den kommunale strukturreform i 2007 indebar en sådan reform af det regionale niveau og sygehusvæsenet, men kommunerne blev blot større uden at blive omstillet til andre præmisser for serviceproduktionen.\nDen anden problematik handler om, hvorledes der kan løsnes op i forestillingen om, at velfærdsservice – og videre øgning af produktionen og forbruget af velfærdsservice – primært organiseres som skattefinansieret tildeling af standardydelser produceret i det kommunale system. Sådan et opbrud i forestillingen om et skattefinansieret monopolsystem kom allerede omkring 1960 på pensionsområdet med stop for videre udbygning af folkepensionen og starten på opbygningen af arbejdsmarkedspensioner og individuelle pensionsordninger, men det er endnu kun i sin vorden på området for velfærdsservice.\n2. Den offentlige udgiftssides hidtidige urørlighed\nOvervejelserne gennem de senere år om mere grundlæggende strukturreformering af den offentlige økonomi har været samlet omkring nogle kommissionsarbejder. En summarisk gennemgang af disse arbejder kan belyse, i hvilket omfang de også har taget fat på strukturelle problemstillinger, som knytter sig til den offentlige udgiftsside.\nStrukturkommissionen – der fremlagde sin betænkning i januar 2004 - analyserede stordriftsfordele i kommunerne, og et af kommissionens argumenter for at anbefale en strukturreform var, at større kommuner bedre kunne indhente stordriftsfordele i den kommunale serviceproduktion. Efterfølgende er der dog ikke stillet konkret krav til øget effektivitet i kommunerne. Endvidere er modellen for finansieringen af de kommunale udgifter ikke blevet tilpasset, så den giver øgede incitamenter til at indhøste effektiviserings-potentialer. Omformningen af det regionale niveau fra amter til regioner har dog ledt til et regionalt system med stærkere evne til at mobilisere fremskridt i produktivitet, jfr. det følgende afsnit 3.\nVelfærdskommissionen – der offentliggjorde sin betænkning ca. 2 år efter strukturkommissionen i december 2005 - tilkendegiver klart, at kommissionen ikke har foretaget grundige og systematiske analyser af effektiviteten i den offentlige sektor:\n”Velfærdskommissionen har ikke haft de tids- og ressourcemæssige rammer til at foretage en grundig og systematisk afdækning af det fulde potentiale for øget kvalitet og effektivitet og en bedre ressourceanvendelse i den offentlige sektor. Men vi ønsker at pege på nogle generelle forhold og muligheder, som kan benyttes for at sikre en bedre og mere effektiv opgaveløsning i den offentlige sektor.”\n(Velfærdskommissionen (2005), afsnit 1.8.4)\nEt af de generelle forhold og muligheder, som velfærdskommissionen peger på, vedrører kommunernes finansiering:\n”Det kommunale tilskuds- og udligningssystem bør i højere grad fremme effektiviteten i kommunernes opgaveløsning. Det kan ske ved, at det årlige statstilskud til kommunerne gradvist sættes ned, så kommunerne har en tilskyndelse til løbende at effektivisere opgaveløsningen. På udvalgte områder kan kommunernes effektivitet endvidere indgå blandt kriterierne i tilskuds- og udligningssystemet, så de effektive kommuner belønnes.”\nRegeringens kommunale finansieringsudvalg har senest i begyndelsen af 2009 fremlagt dets seneste overvejelser vedrørende finansieringssystemets udformning, men heri indgår ikke en opfølgning på velfærdskommissionens anbefaling.\nSkattekommissionen fremlagde dens betænkning i foråret 2009, jfr. Finansministeriet (2009). Her præciseres allerede i introduktionen til redegørelsen følgende:\n”I kommissoriet er der lagt op til, at skattekommissionen kan inddrage den offentlige udgiftsside i det omfang formålet med reformen dermed understøttes. Med afsæt i arbejdsdelingen med Arbejdsmarkedskommissionen er der lagt vægt på samspilsproblemerne mellem skatte- og overførselssystemet, som i nogle tilfælde medfører høje sammensatte marginale skatteprocenter. Samtidig og inden for denne ramme har kommissionen analyseret mulighederne for via udgiftssiden at reducere fordelingsvirkningerne af en skattereform, uden at de gavnlige strukturvirkninger fra skattereformen dermed svækkes unødigt.”\nSkattekommissionen har altså ikke foretaget nogen egentlig bearbejdning af problemstillinger, som direkte knytter sig til den offentlige udgiftsside.\nDet samlede billede som tegner sig ved en summarisk gennemgang af de centrale kommissionsarbejder er hermed, at det i forhold til den offentlige velfærdsservice faktisk alene er sygehusområdet, som er undergået sådanne strukturelle organisatoriske omordninger, at det har fremkaldt tydelige effektivitetsresultater. I øvrigt har ingen af de centrale kommissionsarbejder beskæftiget sig mere dybtgående med velfærdssektorens udgiftsside, og der er ikke foregået en opfølgning på kommissionsarbejderne, som har udvirket mere betydende ændringer i måden, hvorpå udgiftssiden fungerer.\n3. Kommunestyrets form og produktivitetsforståelse\nNår de årlige aftaler om kommunernes økonomi baseres på forudsætningen om given og uforanderlig produktivitet i kommunesektoren, må det forstås som udtryk for en dybtliggende erkendelse af kommunestyrets egenskaber. Kommuner er decentrale, demokratiske institutioner baseret på tanken om, at folkevalgte lægfolk skal forestå de lokale offentlige anliggender. Denne form har den store kvalitet, at lokale lægfolk er meget tæt på den lokale befolkning og kender dens ønsker og behov. Kommuner er dermed institutioner, som meget godt evner at foretage prioriteringer i et samfund, hvor der består væsentlige lokale forskelle, hvad angår befolkningens ønsker og behov. Kommunernes overordnede styringsinstrumenter er da også netop indrettet på, at den overordnede ledelsesopgave drejer sig om at foretage prioriteringer. Det gælder eksempelvis indretningen af budget- og regnskabssystemet, som tegner et udmærket billede af, hvor mange ressourcer der anvendes på de forskellige opgaveområder, men som overhovedet ikke kan sige noget om, hvad de forskellige serviceydelser til de enkelte borgere koster at fremstille og hvor høj produktivitet, der dermed opnås. Såfremt antagelsen om en given og uforanderlig produktivitet anfægtes, så omdefineres også den overordnede ledelsesopgave i kommunerne. Så fordres nemlig, at den overordnede ledelse tager stilling til, hvorledes produktionen tilrettelægges, og hvad der opnås af produktionsresultater i forhold til de medgåede udgifter. Den slags ledelsesopgaver ligger imidlertid ikke lige for at varetage for folkevalgte lægfolk, men her fordres snarere en professionel overordnet ledelse, som evner at bedrive management. Fordringen om produktivitet er med andre ord en grundlæggende udfordring for hele den traditionelle tanke om kommunestyre bedrevet som decentralt lægstyre.\nRent faktisk foregår der i den kommunale sektor i flere henseender en opbygning af forudsætninger for, at hævning af produktivitet kan foregå: På flere af de største kommunale opgaveområder foregår investeringer i en strukturudvikling i retning af, at de udførende organisatoriske enheder – institutionerne – bliver stadig større. På opgaveområder som folkeskoler og biblioteker nedlægges i disse år mange små institutioner, og kræfterne samles i større enheder som udbygges. Det indebærer styrkede forudsætninger for at udnytte specialisering og indhente stordriftsfordele.\nOver stort set hele spektret af kommunale opgaveområder foregår der en stadig intensiveret anvendelse af andre produktionsfaktorer end arbejdskraft. Christoffersen, Zhang og Madsen (2007) kortlagde anvendelsen af uddannelseskompetencer i den danske økonomi i årene fra 2000 til 2003. Den kommunale sektor anvender gennemgående arbejdskraft med et klart højere uddannelsesniveau end den private produktionssektor. Over den undersøgte periode er uddannelsesniveauet i arbejdsstyrken blevet løftet, men arbejdsstyrkens størrelse er reduceret svagt, således at det samlede antal uddannelsesår i den samlede arbejdsstyrke var uforandret. Kommunerne såvel som amterne løftede imidlertid over perioden antallet af anvendte uddannelsesår med 3,5 pct. på bekostning af den private produktionssektor, som mistede 1,2 pct. af dens uddannelsesår i produktionen. Kommunerne omlægger altså deres produktion af velfærdsservice, så indsatsen af human kapital som produktionsfaktor øges.\nDet er meget muligt, at produktiviteten rent faktisk også øges i den kommunale sektor – i nogle kommuner nok mere end i andre, men det lader sig ikke opgøre. Styringen i og af kommunerne er nemlig ikke indrettet, så dette lader sig belyse. Mange kommuner hævder, at de til stadighed bliver mere effektive, men det kommer så godt som aldrig til udtryk i, at udgifterne bliver reduceret. En forklaring kan nærliggende være, at kommunerne ikke har incitamenter til at reducere deres samlede udgifter, såfremt de virkelig øger deres produktivitet. Det ville nemlig indebære, at kommunerne uden serviceforringelser kunne klare sig med stadig færre bloktilskud fra staten, og det vil ikke være i kommunernes interesse at afdække en sådan mulighed. Derimod fastholdes, at de årlige opgørelser af bloktilskud som led i kommuneaftalerne foregår på præmissen, at produktivitet er given og uforanderlig.\nAt sådan en tænkemåde er dybt sammenhængende med selve den måde, kommunestyret er indrettet på som institutionelt system, kan anskueliggøres ved en belysning af perspektiverne i den omordning af kommunesystemet på regionalt niveau, som blev gennemført med den kommunale strukturreform. Her blev amterne med egen skatteudskrivningsret og kommunalfuldmagt til selv at prioritere mellem forskellige udgiftsområder omlagt til regioner med aktivitetsafhængig finansiering, men uden egen skatteudskrivning og uden ret til selv at prioritere mellem opgaver. Endvidere er regionernes hovedopgave, sygehusene, i stigende omfang blevet konkurrenceudsat. I denne nye form er forståelsen af vilkårene for produktion af service fundamentalt blevet ændret. Det kommer til udtryk i de sidste års aftaler om regionernes økonomi. Disse aftaler indeholder ligesom aftalerne med kommunerne bestemmelser om nye aktiviteter, som ønskes udført. Modsat aftalerne med kommunerne så påregner aftalerne med de nye regioner imidlertid, at regionerne selv tilvejebringer et beløb svarende til 2 pct. af den samlede udgiftssum til finansiering af de nye aktiviteter.\nKommuneaftalen og regionsaftalen specificerer herved egenfrembringelsen af økonomisk råderum forskelligt. I kommuneaftalerne efter strukturreformen er der trods den generelle antagelse om uforanderlig produktivitet indlagt krav til kommunerne om at fremskaffe mindre beløb ved særligt specificerede forenklinger m.v. Her har været tale om nedbringelse af sygefravær og rationalisering af indkøb, og for 2010 vil der blive tale om, at kommunerne skal finde et vist beløb ved forenkling af administrationen af overførselsydelser. Men hvor der i kommuneaftalerne tales om omstilling i beskedent omfang af forskellige specificerede perifere aktiviteter uden direkte berøring med borgerne, så tales der i regionsaftalerne direkte om produktivitets-forbedringer. Og kravet om årlig produktivitetsvækst på 2 pct. i regionerne er stort set ensbetydende med en produktivitetsvækst på niveau med produktivitetsvæksten i industrisektoren. En tilsvarende produktivitetsudvikling i den kommunale sektor ville bidrage afgørende til en løsning af den offentlige sektors budgetbalanceproblem, såfremt gevinsten blev anvendt til udgiftsreduktion frem for finansiering af nye offentlige aktiviteter.\nBag disse forskellige termer gemmer der sig fundamentalt forskellige forståelser af præmisserne for produktion af henholdsvis kommunale ydelser og sundhedsydelser, som jo er den altafgørende produktion i regionalt regi. På sygehusområdet er der udviklet en så konkret specificering af kerneproduktionen i form af diagnose-specificering, at det er blevet muligt at foretage konkrete målinger af produktionens størrelse og sætte samlet produktionsstørrelse i forhold til samlede medgåede udgifter. I forlængelse heraf består en forståelse af sygehusvæsenet og dets ydelser som et system, hvor det er muligt og relevant at indtænke sådanne forandringer i produktionsmåder, at forholdet mellem produktionsomfang og medgåede omkostninger forbedres. Det skal dog påpeges, at økonomistyringen ikke på sygehusområdet er udviklet dertil, at der kan bestemmes priser på, hvad enkelte ydelser reelt koster at producere. Det er et stort problem, for mangelen på offentlige reelle priser bidrager til at forplumre konkurrencesituationen mellem offentlige og private sygehuse.\nPå det kommunale område er der ikke udviklet en tilsvarende specificering af kerneproduktionen, omend der på nogle opgaveområder er taget tilløb hertil. Det gælder eksempelvis arbejdsmarkedsområdet, hvor matchgruppe-systemet repræsenterer en typologisering af ydelserne, som er så specifik, at dette system enkelte steder på forsøgsbasis tages som udgangspunkt for inddragelse af private producenter som leverandør af ydelser på kontraktvilkår. Det gælder eksempelvis i Køge. Men dette er undtagelsen. På de fleste områder er det ikke muligt i kommunerne at stille et konkret mål for produktionsomfang over for medgåede udgifter og beregne et udtryk for produktivitet i produktionen af kommunernes kerneydelser.\nNår forskellen i forståelse af produktionsvilkår mellem kommunesystemet og regionssystemet trækkes frem, skal det understreges, at det er meget grundlæggende forandringer af den institutionelle form, som er gennemført, da amterne ordnet i traditionel kommuneform blev transformeret til regioner. Herunder er der gennemført en afgørende forandring af de roller, som henholdsvis det folkevalgte lægstyre og den professionelle ledelse spiller, jfr. Christoffersen og Klausen (2009). På samme måde kan det antages, at der også vil fordres meget fundamentale forandringer af kommunernes institutionelle form, såfremt det skal lykkes at opnå en form, hvor stadige fremskridt i produktivitet bliver en almindelig præmis.\nDette kan også anskueliggøres ved at illustrere, hvor dybt tankegangen om uforanderlig produktivitet er indlejret i kommunernes måde at fungere på. Under antagelsen om given produktivitet er det nærliggende at måle produktionens omfang ved de samlede udgifter eller ved antallet af medarbejdere. Output måles altså ved inputtet. Produktionen af hjemmehjælpsydelser måles eksempelvis ved antallet af hjemmehjælpstimer, men ikke ved hvor rent der er hos modtagerne, eller hvor højt modtagerne værdisætter hjælpen. En forståelse, som udelukker fremskridt i produktivitet, tenderer at være selvbekræftende. Forståelsen præger eksempelvis udformningen af det lønsystem, som benyttes på det kommunale område. Ny løn var et forsøg på at sammenkæde løn mere direkte med præstation. Ideen blev fostret af Kommunaldirektørforeningen i begyndelsen af 1980’erne som udtryk for den professionalisering, der udviklede sig med det voksende økonomiske pres på den offentlige økonomi ovenpå Anker Jørgensens tur i den økonomiske afgrund. Ny løn blev imidlertid ikke bragt til at fungere. Herved består fortsat kun en svag sammenkædning mellem løn og individuelle eller teamrelaterede præstationer. Snarere tages ved fastsættelsen af løn på det kommunale område udgangspunkt i lønudviklingen på det private område, som jo imidlertid har grundlag i produktivitetsfremskridt.\nI de senere år er der gennemført en række analyser af kommunernes produktion målt ved relevante indikatorer for effekter eller output set i forhold til de medgåede udgifter. Det har gjort det rimelig klart, at der rent faktisk består endog meget væsentlige forskelle i produktivitet kommunerne imellem. Husted og Heinesen (2006) undersøgte eksempelvis kommunernes serviceproduktion inden for den del af arbejdsmarkedspolitikken, som vedrører integration af udlændinge. Også når de tager højde for, at persongruppen, der anvender dette serviceprodukt, har forskellige karakteristika i forskellige kommuner, og at kommunernes generelle vilkår – herunder lokale arbejdsmarkedsforhold – er forskellige, finder de betydelige forskelle mellem kommunerne med hensyn til, hvor store resultater de opnår ved et givet aktivitetsniveau.\nSådan som styringen af kommunesystemet nu er indrettet, indebærer tilstedeværelsen af sådanne forskelle imidlertid ikke, at der virker kræfter som begrænser den offentlige sektors udgifter ved hævning af kommunesektorens produktivitet, sådan som det kunne gennemføres ved tilsikring af, at alle kommuner præsterer en indsats, som er lige så god som indsatsen i de bedste kommuner.\n4. Sammenhængen mellem service og udgifter i kommunerne\nMed den kommunale strukturreform i 2007 blev også det kommunale tilskuds- og udligningssystem justeret. Da Folketinget vedtog justeringerne, blev det samtidig forudsat, at der i Folketingsåret 2008-2009 særligt skulle tages beslutning om eventuelle justeringer i opgørelsen af den del af kommunernes udgiftsbehov, som er begrundet i de socioøkonomiske mønstre i kommunerne. Siden 2007 har en række kommuner protesteret mod udligningsordningens udformning, fordi de har højere udgifter end svarende til, hvad de kompenseres for i udligningsordningen. Velfærdsministeriets Finansieringsudvalg har med udgangspunkt i Folketingets beslutning udarbejdet en rapport om problemstillingen: Finansieringsudvalgets rapport om opfølgning på finansieringsreformen, jfr. Velfærdsministeriet (2009). I rapporten behandles flere problemstillinger. Her skal alene refereres til rapportens undersøgelse af spørgsmålet om udformningen af udgiftsbehovssystemet.\nGrundprincippet i udgiftsbehovssystemet er, at kommunerne modtager tilskud fra staten udmålt ved hjælp af et sæt af, hvad der betegnes objektive kriterier. Herved menes kriterier, der karakteriserer strukturer af befolkningsmæssig og socialstrukturel art, som kommunerne nok kan påvirke på langt sigt gennem forskellige former for strukturpolitik, men som de ikke kan styre på kortere sigt. Sættet af kriterier og vægtene, som de enkelte kriterier tillægges, fastlægges ud fra statistiske undersøgelser af de faktiske udgiftsmønstre i kommunerne. Udfordringen er her defineret som opgaven at finde det sæt af kriterier og vægte, der i en regressionsanalyse giver den højeste grad af forklaring af kommunernes faktiske udgiftsmønster.\nDe undersøgelser af mulighederne for at udforme et præcist system af objektive kriterier og vægte i forhold til kommunernes socioøkonomiske udgiftsbehov, som er gennemført i rapporten fra Velfærdsministeriets Finansieringsudvalg, når frem til indsigten, at selv meget dybtgående statistiske undersøgelser ikke kan frembringe et sæt af kriterier og vægte, som giver en fuldgyldig forklaring af udgiftsmønsteret i kommunerne. Der henstår en ikke ubetydelig del af kommunernes udgifter, som forbliver uforklarede.\nDer kan være flere mulige årsager til, at betydelige kommunale udgifter ikke lader sig forklare i et udgiftsbehovssystem:\na. Tilstedeværelse af et vilkårligt element i de udgiftsbetingende faktorer. Nogle typer af kommunale aktiviteter rummer enkeltaktiviteter, som er meget kostbare, eksempelvis indsats for familier med sociale problemer af en art som nødvendiggør døgnanbringelse af børn, sociale ydelser til forældre m.v. Det kan forekomme vilkårligt, hvorvidt sådanne særligt kostbare enkeltopgaver opstår på et givet tidspunkt.\nb. Tilstedeværelse af forskelle i serviceniveau. Nogle kommuner anvender flere ressourcer end andre på at løse en bestemt opgave og opnår løsninger, som har højere værdi for borgerne.\nc. Tilstedeværelse af forskelle i kommunal effektivitet. Ineffektive kommuner anvender flere ressourcer uden at opnå løsninger af større værdi for borgerne.\nHertil kommer, at nogle kommuner er kendetegnet ved særlige strukturer, som betinger særlige udgifter. Det gælder eksempelvis de få danske ø-kommuner. Ved siden af den generelle bloktilskudsordning fordeler staten da også en mindre del af de samlede tilskud i særlige ordninger og ud fra andre kriterier end de generelle udgiftsbehovskriterier jfr. Mau Pedersen (2007).\nSærligt i en kommunestruktur med små kommuner vil et vilkårligt element kunne spille en betydende rolle. Med voksende kommunestørrelse vil vilkårlighedsmomentet tendere at forsvinde. Det var netop en af hovedbegrundelserne for skabelsen af større kommuner med strukturreformen i 2007, at kommunerne skulle gøres mere robuste i forhold til vilkårlige elementer, jfr. Strukturkommissionen (2004).\nLigeledes vil vilkårlighedsmomentet tendere at forsvinde over tid, således at der over en periode vil være en beregnelig gennemsnitsudgift til løsning af sjældne og dyre enkeltsager. Strukturreformen og rettidig kommunaløkonomisk planlægning minimerer således betydningen af vilkårlighedsfaktoren. Måtte der være opgaver, hvor en vilkårlighedsfaktor fortsat vil være betydende, så er der argumenter for, at en sådan type opgave er fejlplaceret i kommunalt regi.\nDer er altså grund til altovervejende at se udgiftsforskelle mellem kommunerne, der ikke kan forklares i et kriteriesystem, som udtryk for kommunale forskelle i serviceniveau og i effektivitet. I praksis er det særdeles vanskeligt at skille disse to forklaringer ud fra hinanden. Dette indebærer også, at der er grund til at udvise stor varsomhed i forhold til at kompensere kommuner for udgifter, som ikke lader sig forklare af befolkningsmæssige og socialstrukturelle omstændigheder.\n5. Illusionen om kommunalt selvstyre og egetansvar\nHvad angår problematikken om forskelle i serviceniveau er det traditionelt en del af rationalet ved kommunestyret, at der skal være plads til sådanne forskelle, jfr. Mau Pedersen (2007). I den oprindelige forestilling om kommunestyre kunne muligheden for sådanne serviceniveau-forskelle begrundes med, at kommunerne selv gennem kommunal skatteudskrivning er økonomisk ansvarlige. Betragtningen om kommunal egen økonomisk ansvarlighed er imidlertid ikke holdbar i velfærdsstatens samfundsøkonomi. Selv om en kommune fuldt skattefinansierer en udgiftsudvidelse, så pålægger kommunen dens omgivelser – statens og de øvrige kommuners økonomi – betydende negative effekter. Disse negative eksternaliteter fremkommer ad flere kanaler: En balanceret kommunal budgetekspansion har en forbrugsstimulerende effekt i samfundsøkonomien, fordi kommunen anvender de opkrævede penge fuldt til forbrug, hvorimod borgerne ville anvende en del til opsparing, såfremt de havde fået lov at beholde deres penge. Ligeledes reduceres statens afgiftsindtægter, når kommuner reducerer borgernes private forbrug for at erstatte det med kommunalt forbrug. Disse negative eksterne økonomiske effekter indebærer, at en balanceret kommunal budgetekspansion på 1.000 kroner for at være samfundsøkonomisk neutral skal følges op med ensidige statslige skatter på omkring 400 kroner. Statens opkrævning af sådanne kompenserende skatter indebærer igen et tab i kraft af skatters forvridning af borgernes arbejdsudbud. Kommunerne er altså ikke egenansvarlige i økonomisk henseende, blot fordi de selv skattefinansierer en udgiftsekspansion. Hvis kommunerne selv skal påtage sig konsekvenserne af en budgetudvidelse, skal kommunerne ikke alene selv skattefinansiere de direkte udgifter, men også stå for en neutralisering af negative samfundsøkonomiske effekter svarende til op imod en halv gang udgiftssummen.\nHertil kommer, at den kommunale opgavevaretagelse i stigende grad bliver udsat for statslig regulering. En øget statslig regulering begrænser de kommunale frihedsgrader med hensyn til valg af serviceniveau, hvilket indebærer, at forskellene i udgiftsniveauer alt andet lige i højere og højere grad bliver et udtryk for forskelle i effektivitet i kommunernes opgavevaretagelse.\nHerved er situationen den, at kommuner med udgifter, som ikke bare i enkelte år, men til stadighed ligger over det almindelige niveau der kan forklares ved et kriteriesystem, må antages enten at have løftet serviceniveauet i særlig grad uden at dække de fulde samfundsøkonomiske omkostninger eller at være kendetegnet ved en særlig grad af ineffektivitet.\n6. Forskellene i kommunernes udgiftsniveau\nI en situation med stærkt pres på de offentlige finanser er det nærliggende at fokusere på kommuner, som afholder særlig højt forbrug uden at bære det samfundsøkonomiske ansvar, og på kommuner som er kendetegnet ved en særlig grad af ineffektivitet.\nDer er over en årrække foregået en proces, hvor folketinget på nationalt niveau fastlægger stadig klarere minimumsstandarder for borgernes forsyning med velfærdsservice, Sådanne standarder har ofte form af såkaldte garantier: pasningsgaranti, behandlingsgaranti etc. Processen må antages at udvikle sig videre i de kommende år. Politiske partier på tværs af midten i dansk politik har således programmer, hvori indgår yderligere rettigheder, garantier eller minimumsstandarder for borgerne.\nBevægelsen i retning mod en tilstand, hvor alle borgere på tværs af kommunegrænser har samme rettigheder i forhold til at modtage velfærdsservice kan ses i forhold til, at en tilstand med nationale standarder eller rettigheder allerede i hovedsagen er etableret på området for offentlige overførselsydelser, jfr. Christoffersen (1999). Da folkepensionen blev indført i 1956 forekom det naturligt, at alle danskere fik ret til samme pensionsydelse på trods af, at leveomkostningerne herunder boligomkostningerne varierede mellem de forskellige dele af landet. På bistandsområdet blev et retsprincip med standardiserede ydelser til alle danskere allerede indført med Steinckes socialreform i 1933. Socialdemokratiets sociale bistandslov fra 1976 brød med retsprincippet til fordel for konkrete behovsvurderinger i kommunerne, men der kom hurtigt herefter igen gang i en bevægelse i retning af genindførelse af faste normer for sociale bistandsydelser.\nFastlæggelsen af nationale normer for borgernes rettigheder til offentlige ydelser kan anskues som et signal, der starter udviklingen af nye institutioner og løsningsformer i samfundet. Ovenpå indførelsen af folkepensionen kom der eksempelvis gang i opbygningen af såvel arbejdsmarkedspensioner som markedsbaserede pensionsprodukter på individuel basis.\nI samfundsvidenskabelig teori om samfundsmæssige organiseringsmåder er det en grundlæggende betragtningsmåde, at der gives tre grundformer af institutioner og sammenhængende dermed tre basale former for styringsmekanismer, jfr. Klausen (2001). Hvor statslogikken ordner relationerne mellem forskellige parter i hierarkiske systemer ved hjælp af regler, så er markedets logik, at parterne foretager bytte ved hjælp af penge og indgår kontrakter, og i civilsamfundet er relationerne mellem parter baseret på gensidig tillid.\nArbejdsdelingen mellem stat, marked og civilsamfund er en historisk indarbejdet realitet på pensionsområdet, som langt hen ad vejen er en alment accepteret præmis, der kun lejlighedsvis giver anledning til mere intense politiske meningsudvekslinger i dansk politik. Arbejdsdelingen er illustreret i figur 1. Danskernes pensionsstruktur ændres løbende, og det sker først og fremmest uden om statens regulering, men ved dispositioner på arbejdsmarkedet og hos de enkelte danskere. Det statslige pensionssystem ændres kun med større mellemrum. Den gennemgående tendens er, at den statslige ordning, folkepensionen, går fra at være den totale løsning for alle danskere til at være velfærdsstatens basale sikkerhedsnet under hele befolkningen, hvorefter mere fleksible og personlige ordninger i civilsamfundet og på markedet sikrer, at borgerne får de løsninger hver især, som svarer til deres muligheder og ønsker.\nFigur 1. Statens, civilsamfundets og markedets bidrag til tilvejebringelse af pensionsordninger og betalingsfordelingen mellem stat og borger\nDerimod forekommer de processer, som nu leder i retning af fælles normer for borgernes rettigheder til velfærdsservice, mere kontroversielle og konfliktfyldte. En nærliggende årsag hertil er, at der til de offentlige serviceydelser modsat de offentlige overførselsydelser er knyttet en meget stor personalegruppe, hvis egeninteresser varetages meget kraftfyldt af faglige organisationer for offentligt ansatte.\nPå trods heraf foregår der faktisk en udvikling af nye organiseringsformer for tilvejebringelse af velfærdsservice. I figur 2 er der vist et billede af, hvad det er for institutionelle former, som tegner sig inden for nogle centrale velfærdsområder. Figuren er hverken detaljeret eller udtømmende, men har til formål med væsentlige eksempler at illustrere en grundlæggende tendens.\nFigur 2. Statens, civilsamfundets og markedets bidrag til tilvejebringelse af forskellig velfærdsservice og betalingsfordelingen mellem stat og borger\nUdviklingen af de nye institutionelle former, som lægger sig i forlængelse af de offentlige – stadig mere standardiserede og garanterede – tilbud, er trods aversion fra de offentligt ansattes faglige organisationer og fra kommunerne accepteret til en vis grad af statsmagten. Det kommer til udtryk derved, at borgerne ikke nødvendigvis tvinges til at betale både den fulde skattepris for retten til det offentlige tilbud, som ikke benyttes, og den fulde pris for det private tilbud, som benyttes. Det er imidlertid bemærkelsesværdigt, at der ikke er udviklet nogen almen regel for fastlæggelse af prisen for at unddrage sig offentlige, skattefinansierede servicetilbud. Benyttelse af privatskole skal betales med omkring 15 pct. af udgifterne til skoletilbuddet. Benyttelse af privathospital gennem arbejdsgiverbetalt sygeforsikring betales med omkring 65 pct. af udgifterne til den private ydelse fordelt mellem lønmodtager og arbejdsgiver, og privat hjemmeservice betales med 100 pct. af udgifterne til den private ydelse, idet der dog i en periode har fungeret en offentlig tilskudsordning til hjemmeservice. Betalingsreglerne er blevet til over tid og tilsyneladende uden en sammenhængende logik. Til dels er der tale om, at der træffes politiske beslutninger om udgiftsfordeling, til dels vokser ny service tilsyneladende simpelthen frem i civilsamfundet og på markedet og etablerer en ny fungerende arbejdsdeling mellem offentligt og privat.\n7. Grundniveau og merforbrug i kommunesektoren\nI det kommunale finansieringssystem er der defineret et mål for kommuners udgiftsbehov. Målet er opbygget så en række objektive udgiftsbehovsindikatorer sammenvejes. Der anvendes to grupper af udgiftsbehovsindikatorer, nemlig demografiske indikatorer og socioøkonomiske indikatorer. Når kommuners udgiftsbehov stilles i forhold til de pågældende kommuners faktiske udgifter, fremkommer et mål for serviceniveauet i disse kommuner. I Indenrigs- og Socialministeriets årlige nøgletal er de enkelte indikatorer specificeret, ligesom de samlede mål for udgiftsbehov og for udgifter findes angivet, jfr. Indenrigs- og Socialministeriet (Årligt). Der er i nogle henseender regionale pris- og lønforskelle i Danmark, og målene for serviceniveau i kommunerne korrigeres for disse regionale forskelle, når der skal foretages sammenligninger af serviceniveauer i de danske kommuner.\nBeregninger med udgangspunkt i de officielle nøgletal er af natur standardberegninger. Det indebærer, at der her lægges den basale forudsætning til grund, at udgifter er et direkte mål for serviceniveau. Denne antagelse er igen ensbetydende med, at der ikke indgår nogen effektivitetsdimension. I overensstemmelse med denne forståelsesmåde opgøres serviceniveauet som et relativt mål, hvor kommunernes udgifter i forhold til udgiftsbehov måles i forhold til de gennemsnitlige kommunale udgifter i forhold til udgiftsbehov.\nDen kommune, som i 2007 havde de laveste udgifter set i forhold til udgiftsbehov var Lemvig. I 2008 var det Holbæk kommune, som havde budgetteret med de laveste udgifter set i forhold til udgiftsbehovet.\nI tabel 1 er undersøgt, hvor store serviceudgifter, som kommunesektoren måtte afholde, såfremt alle kommuner holdt et udgiftsniveau i forhold til udgiftsbehovene svarende til udgiftsniveauet, hvor det er lavest set i forhold til udgiftsbehovene. Der findes i bilag 2 en specificering af, hvor store serviceudgifter hver enkelt af landets 98 kommuner måtte afholde i 2008, såfremt de holdt et udgiftsniveau i forhold til deres udgiftsbehov svarende til niveauet i Holbæk kommune.\nTabel 1. Serviceudgifter og udgiftsbehov i de danske kommuner 2007 og 2008\nDet fremgår, at en standardisering af det formelle serviceniveau i de danske kommuner på det niveau, som indbyggerne i Holbæk kommune tilbydes, vil reducere kommunesektorens serviceudgifter med omkring 25 milliarder kroner opgjort ud fra forholdene i 2008. Det svarer til godt 10 pct. af kommunesektorens samlede serviceudgifter.\nDet skal understreges, at beregningen er en illustration af en ny tilgang til styringen af kommuneøkonomien i Danmark og til en strukturpolitik for balancering af den offentlige økonomi. Der ligger ikke bag beregningen nogen antagelse om, at kommunesektoren uden videre af sig selv vil frigøre en udgiftssum i størrelsesordenen 25 milliarder kroner. Beregningen anskueliggør imidlertid, at de historisk velbegrundede, men i dag ikke forståelige serviceforskelle dækker over et enormt potentiale for etablering af balance i dansk økonomi. Beregningen sætter også de årlige forhandlinger mellem regeringen og Kommunernes Landsforening om rammerne for kommunernes økonomi i relief. I disse forhandlinger er det gennemgående et beløb i størrelsesordenen 1 milliard kroner, der reelt forhandles om. Beløb i den størrelsesorden udgør en ubetydelighed set i forhold til det reelle økonomiske råderum i kommunesektoren.\nI realiteten vil det fordre endog meget omfattende strukturelle reformer at omstille kommunesektoren til en tilstand, hvor kommunerne samler sig om at forsyne borgerne med skattefinansierede grundydelser efter samme standarder og servicegarantier i hele landet. Herunder vil dybtliggende problemer af organisatorisk, styringsmæssig og fordelingspolitisk art skulle løses. Det taler for betydningen af at erkende den samfundsøkonomiske nødvendighed og få sat bestræbelser i gang for at få påbegyndt forberedelserne af nødvendige omstillinger. Dette kan også nærliggende ske i erkendelsen af, at det nok med den kommunale strukturreform i 2007 er lykkedes at komme et godt stykke vej med at omforme det regionale niveau til en mere effektivt producerende servicesektor, men at det ikke på samme måde er lykkedes at dynamisere kommunerne. Strukturreformen kom måske kun igennem, fordi regeringen dannede en alliance med kommunerne om at knække amterne. Den nødvendige gulerod til kommunerne for at arbejde med på ombringelsen af amterne var tilførsel af flere opgaver og flere penge – samt opgivelse af krav om højere effektivitet. Nu er denne strukturreform imidlertid gennemført, og dermed er turen kommet til den nødvendige effektivisering også af kommunesektoren.\nDet skal i øvrigt understreges, at den foretagne beregning i tabel 1 alene udpeger det særlige overforbrug, som ligger inden for kommunesektorens udgiftsmønster i dag. Hvis hele kommunesektorens effektivitet blev løftet, så også de bedste kommuner blev bedre, og så konkurrence fra private leverandører i højere grad fik lov at sikre effektivitet, ville der være anderledes store besparelser at opnå.\n8. Kommunernes udgifter og borgernes tilfredshed\nBeregningen i tabel 1 er en standardberegning. Det indebærer, at der ikke indgår nogen hensyntagen til, at kommuner kan præstere en større eller mindre evne til at frembringe værdi for pengene. Serviceniveau måles alene ved evne til at give penge ud set i forhold til standardiserede udtryk for borgernes behov. Derimod inddrages ikke effekten eller kvaliteten af den indsats, som de forskellige kommuner bedriver. Der findes ikke data, som tegner et reelt billede af kvaliteten i kommunernes serviceproduktion, sådan som borgerne oplever den og altså udtrykt ved effekter, output eller resultater af kommunernes produktionsindsats. Derfor er det ikke muligt endegyldigt at korrigere for forskelle i kommunernes effektivitet og derved drage en skelnen mellem, hvilke udgiftsforskelle som er betinget af forskelle i kvalitet, og hvilke der er betinget af forskelle i effektivitet.\nFor at inddrage kvalitetsdimensionen i analysen er der i en surveyundersøgelse i oktober 2008 spurgt til borgernes vurdering af serviceniveauet i deres hjemkommune, sådan som borgerne oplever dette niveau. I tabel 2 er disse borgertilkendegivelser stillet i forhold til kommunernes faktiske serviceniveau udtrykt ved udgifter i forhold til det standardiserede udtryk for udgiftsbehov.\nTabel 2. Sammenhængen mellem de enkelte borgeres vurdering af serviceniveauet i deres hjemkommune og hjemkommunens udgifter i forhold til dens udgiftsbehov i 2008\n*Spørgsmålet lød: ”Med det kendskab du har til din kommunes serviceydelser, hvordan vurderer du serviceniveauet på en skala fra 1 til 5, hvor 1 er en meget dårlig service og 5 er meget god service?\nNote: Regressionsanalysen er gennemført ved hjælp af en ordered probit teknik. I overensstemmelse med praksis antages sammenhængen at være statistisk signifikant, såfremt signifikanssandsynligheden holder sig inden for en 5 % grænse. Ligger signifikanssandsynligheden over 5 % kan man ikke konkludere, at serviceniveauet forklarer, hvordan folk vurderer den offentlige service i deres kommune. Koefficienten er et udtryk for, i hvilken retning en stigning i serviceniveauet vil påvirke folks vurdering, men da den ikke er signifikant, har den ingen udsagnskraft.\nDen regressionsanalyse, som er foretaget i tabel 2, belyser styrken af sammenhængen mellem borgernes vurdering af serviceniveau og kommunens formelle serviceniveau udtrykt ved udgifter i forhold til udgiftsbehov. Det bemærkelsesværdige resultat af denne analyse er, at der ikke overhovedet findes nogen systematisk sammenhæng mellem disse størrelser. Det fundne mål for den statistiske sammenhæng har endda negativt fortegn, men målet er ikke statistisk signifikant. Blot fordi en kommune bruger flere penge i forhold til det standardiserede udgiftsbehov, så medfører det ikke, at borgerne oplever, at de bliver forsynet med et bedre serviceniveau.\n9. Kommunernes udgifter og borgernes opfattelse af effektivitet\nNår borgerne ikke gennemgående oplever et bedre serviceniveau, blot fordi deres kommune afholder flere udgifter, så kan en nærliggende forklaring være, at kommuner, som har mulighed for at give flere penge ud, derved også får mulighed for at opføre sig mere ineffektivt. Denne tese er efterprøvet ved, at der i en surveyundersøgelse i oktober 2008 også er spurgt til, i hvilken grad borgerne opfatter deres hjemkommune som effektivt drevet. I tabel 3 er foretaget en analyse af, hvorvidt hypotesen om større ineffektivitet i kommuner med større udgifter i forhold til udgiftsbehovet kan bekræftes.\nTabel 3. Sammenhængen mellem de enkelte borgeres vurdering af effektiviseringspotentialet i deres hjemkommune og hjemkommunens udgifter i forhold til dens udgiftsbehov i 2008\n* Spørgsmålet lød: ”Kunne din kommune drives mere effektivt, så borgerne kunne få mere og bedre service for pengene.”\nNote: Regressionsanalysen er gennemført ved hjælp af en probit teknik. I overensstemmelse med praksis antages sammenhængen at være statistisk signifikant, såfremt signifikanssandsynligheden holder sig inden for en 5 % grænse. Ligger signifikanssandsynligheden over 5 %, kan man ikke konkludere, at serviceniveauet forklarer, hvordan folk vurderer den offentlige service i deres kommune. Koefficienten er et udtryk for, i hvilken retning en stigning i serviceniveauet vil påvirke folks vurdering, men da den ikke er signifikant, har den ingen udsagnskraft. Tilstedeværelsen af et konstantled afspejler regressionsanalysens udformning.\nResultatet i regressionsanalysen i tabel 3 er, at der ikke kan påvises nogen systematisk sammenhæng mellem borgernes vurdering af deres hjemkommunes effektivitet og de pågældende kommunes udgifter i forhold til udgiftsbehovet.\nUmiddelbart kan det forekomme modsætningsfuldt, at borgerne ikke vurderer serviceniveauet bedre i kommuner med større udgifter samtidig med, at de heller ikke vurderer effektiviteten lavere i kommuner med større udgifter i forhold til udgiftsbehovet. Analyser foretaget på grundlag af data indhentet ved spørgeundersøgelser blandt et udsnit af befolkningen på et givet tidspunkt skal altid tages med et vist forbehold, som bl.a. hænger sammen med, at de anvendte spørgsmåls udformning, tidspunktet for gennemførelsen af spørgeundersøgelsen og andre faktorer vil påvirke udfaldet af undersøgelsen. Der gives imidlertid den konsistente forklaring på udfaldene af analyserne i tabellerne 2 og 3, at borgerne værdisætter kommunale aktiviteter ud over de basale aktiviteter, der tilbydes borgere i alle kommuner, meget lavt. Der gælder med andre ord en lav grænsenytte for kommunernes aktiviteter. Ballerup kommune er den kommune (bortset fra Læsø med en helt særlig situation), som i 2008 har løftet udgifterne til velfærdsservice højest pr. indbygger op over det niveau, som svarer til serviceniveauet i Holbæk kommune. Ballerup tilbyder eksempelvis borgerne en indendørs cykelvelodrom, og det er muligt, at denne cykelvelodrom drives fornuftigt og effektivt set i forhold til, hvorledes cykelbaner kan drives, men alligevel er det muligt, at borgerne værdisætter cykelbanen lavt set i forhold til, at en indendørs cykelvelodrom under alle omstændigheder er meget kostbar at drive. Og når skoler i Rudersdal kommune eksempelvis tilbyder børnene svømning i skolernes egne svømmehaller med egne 25 meter bassiner, så kan det være udmærket, men det er ikke nødvendigvis sådanne ekstremt dyre tilbud, som er afgørende for, hvor god en skole borgerne føler, at de får tilbudt. Her betyder klasselærerens personlighed og indsats måske langt mere. Det er muligt, at Rudersdal kommune driver deres skolesvømmehaller rimeligt fornuftigt med en effektivitet, der svarer, til den almindelige kommunale effektivitet, men det ændrer ikke nødvendigvis ved, at borgerne værdisætter den slags kommunal aktivitet lavt set i forhold til, hvor kostbart det er at producere sådanne tilbud. En sådan tolkning er også i overensstemmelse med resultatet i flere studier, at der ikke findes nogen klar sammenhæng mellem en skoles udgifter og dens elevresultater. Men Rudersdal kommune vælger alligevel at gennemføre tilbud, som borgerne værdisætter lavt, for alternativet er, at en kommune, som i forvejen har et skatteniveau under gennemsnittet, skulle sænke skatteniveauet yderligere, og det ville virke påfaldende og kalde på en højere grad af økonomisk omfordeling mellem kommunerne.\n10. De kommende forandringsprocesser\nDet kommunesystem, som blev skabt med den kommunale strukturreform i 2007, er ganske nyt, og det er blevet til efter omfattende forberedelsesarbejder. Det er imidlertid ikke et system, som må betragtes som endeligt eller statisk. Derimod er der stærke forandringsdynamikker indbygget i det nye system.\nMed den økonomiske styring af kommunesektoren, som tegner sig efter den kommunale strukturreform i 2007, er der ved at danne sig et kommunesystem, hvor kommunerne har fået fastlåst deres skatteudskrivning, og hvor de også har fået fastlåst deres udgiftsniveauer. Fastlåsningen foregår for hele kommunesektoren under et gennem de årlige økonomiaftaler, men da kommuner med højt skatteniveau og højt udgiftsniveau kun vil have ringe tilbøjelighed til at reducere skatter og udgifter, bliver der kun begrænset plads til, at kommuner med lavere skatter og udgifter kan øge skatterne og udgifterne. Selv om kommunerne i et vist omfang sprænger kommuneaftalerne, er konsekvensen af denne udvikling ikke desto mindre, at der har dannet sig et mønster, hvor også de enkelte kommuner har fået bundet deres skatteudskrivning og udgiftsniveau ganske fast, men hvor dette er sket på forskellige niveauer i de forskellige kommuner bestemt af historiske omstændigheder. Sådan en tilstand forekommer ikke vel begrundet eller holdbar på længere sigt.\nGennem de seneste år har kommunerne øget udgiftsniveauet og det reale aktivitetsniveau på serviceområdet mærkbart. Der tegner sig imidlertid udsigten til en nødvendig opbremsning i serviceudgifterne. Den økonomiske vækst og dermed udviklingen i beskatningsgrundlag forudses i alle fremskrivninger at blive lav, og samtidig kan forudses et øget pres på de offentlige transfereringsbetalinger, både i kraft af den demografiske udvikling og på grund af usikkerheden omkring konjunkturudviklingen.\nEt øget økonomisk pres på kommunesektoren vil nærliggende komme til at udfordre den nuværende aftalebaserede styringspraksis. Såfremt alle kommuner udsættes for at skulle dæmpe aktivitetsniveauet på serviceområdet, så vil dette blive oplevet forskelligt i kommuner med højt skatteniveau og højt udgiftsniveau og i kommuner med lavt skatteniveau og lavt udgiftsniveau. Sådan en udvikling kan nærliggende lede til en yderligere bevægelse i retning af ensartethed i skat og service i kommunerne. Der kan altså meget vel i sig selv i den måde, kommunesystemet fungerer på, ligge en indbygget forandringsdynamik, når det økonomiske pres tager til.\nHertil kommer selve den mekanisme, som ligger i at kommunale serviceydelser bliver stadig dyrere at fremstille i en økonomi, hvor omkostningsniveauet, men ikke produktivitetsniveauet følger niveauet i den private produktionssektor.\nDet økonomiske pres på velfærdssektoren står i dag over for et kommunesystem, hvis rationale er knyttet til ideen om decentralt folkevalgt lægmandsstyre. Dette system lader sig vanskeligt forandre i retning af at kunne præstere en højere grad af værdiskabelse og produktivitet. Lægmandsstyret har nemlig sin styrke i evnen til at prioritere ud fra lokale forhold, men produktivitet er et spørgsmål om anvendelse af produktionsfaktorer, organisering og ledelse og dermed et spørgsmål om professionel ledelse og konkurrenceudsættelse. Da det regionale niveau med strukturreformen i 2007 blev flyttet over i en ny organiseringsmåde, hvor der stærkere frembringes produktivitetsfremskridt, og hvor offentligt og privat spiller mere dynamisk sammen, skulle der en kraftpræstation af politisk indsats til for at få den dybtgående strukturforandring igennem. I den forbindelse er der sket en afgørende indskrænkning i betydningen af det decentrale lægmandsstyre til fordel for, at den regionale organiseringsmåde i højere grad er kommet til at blive baseret på konkurrence mellem offentlige og private aktører og mellem offentlige aktører indbyrdes. Endvidere er den statslige regulering ud fra nationale overvejelser kommet til at spille en stærkere rolle i forhold til regionale prioriteringer ud fra regionale overvejelser.\nKommunestyret har en stærk historisk begrundelse. Der har været stærke argumenter for at organisere den offentlige sektor, så den kan tilbyde forskellig velfærdsservice i de forskellige dele af landet. Ikke mindst var det velbegrundet at tilbyde forskellig service på landet og i byerne. Disse argumenter er imidlertid skrumpet ind i gyldighed, efterhånden som hele befolkningen er kommet til at leve i en livsform, hvor basal velfærdsservice til udearbejdende familier er en selvfølge, og hvor de enkelte har brug for netop de servicetilbud, som er nødvendige for, at deres hverdag kan hænge sammen. Nu foregår en stadig større national standardisering af servicetilbuddene ved hjælp af statslige servicegarantier etc., og kommunerne bevæger sig i retning af at indtage rollen som udførende agenter for statsmagten. Tillige vokser forskellige former for nye servicetilbud frem, eventuelt med offentlige tilskud, men ellers som frie markedstilbud.\nDerved har der udviklet sig en situation, hvor kommunesektorens organiseringsmåde indebærer betydelige velfærdsomkostninger i kraft af den manglende evne til at præstere produktivitet, men hvor gevinsten i form af evnen til geografisk differentiering bliver stadig mindre værd.\nDet lykkedes ikke med strukturreformen i 2007 at bringe kommunerne i overensstemmelse med tidens behov på samme måde, som det et stykke hen ad vejen skete med det regionale niveau. Kommunerne blev blot gjort større, men det har ikke ført til, at de efterfølgende leverer bedre samfundsøkonomiske præstationer. Snarere er kommunesektoren blevet konsolideret med en endnu større resistens over for forandringer, der kan tvinge systemet til at levere højere produktivitet. Økonomisk pres og borgernes stigende behov for fungerende velfærdsservice vil imidlertid nødvendiggøre reformer af kommunestyret og af statens styring af kommunerne i de kommende år, så kommunesystemet i samspil med virksomhedssektoren bliver i stand til at imødekomme borgernes fortsat voksende ønsker om velfærdsservice inden for samfundsøkonomisk realistiske rammer. Sigtet med dette papir er at bidrage med analyser som udgangspunkt for overvejelser om den kommende nødvendige reformproces.\nChristoffersen, Henrik og Kurt Klaudi Klausen (2009): Den danske regionskonstruktion. Spillet om Region Midtjyllands dannelse og konsolidering. Syddansk Universitetsforlag.\nChristoffersen, Henrik, Jie Zhang og Bjarne Madsen (2007): Forbruget af uddannet arbejdskraft i kommuner og regioner i lyset af vidensamfund og kommunalreform. AKF Forlaget.\nChristoffersen, Henrik (1999): Danmarks økonomiske historie efter 1960. Systime.\nFinansministeriet (2008): Aftaler om den kommunale og regionale økonomi for 2009.\nHusted, Leif og Eskil Heinesen (2006): Benchmarkinganalyse af integrationen i kommunerne målt ved udlændinges beskæftigelse 1999-2003. AKF Forlaget.\nIndenrigs- og Socialministeriet (årligt): Nøgletal. www.noegletal.dk.\nKlausen, Kurt Klaudi (2001): Skulle det være noget særligt? Organisation og ledelse i det offentlige. Børsens Forlag.\nPaldam, Martin (2009): The welfare state and Baumols law. Working Paper. Institut for Økonomi. Århus Universitet.\nSkattekommissionen (2009): Lavere skat på arbejde. Skattekommissionens forslag til skattereform. Finansministeriet.\nStrukturkommissionen (2004): Strukturkommissionens betænkning. 1 Hovedbetænkning. Betænkning nr. 1434.\nVelfærdskommissionen (2005): Fremtidens velfærd – vores valg. Finansministeriet.\nVelfærdsministeriets Finansieringsudvalg (2009): Finansieringsudvalgets rapport om opfølgning på finansieringsreformen.Velfærdsministeriet.\nBilag 1. Redegørelse for beregningsmetoden\nAf tabel 1 fremgår reduktionen i kommunale serviceudgifter, hvis alle kommuner havde udgiftsniveau i forhold til udgiftsbehov som i den billigste kommune. Den anvendte beregningsmetode er beskrevet nærmere nedenfor.\nI analysen anvendes udelukkende tal fra Indenrigs- og Socialministeriets hjemmeside med kommunale nøgletal. Beregningerne følger således hele vejen igennem definitionerne af serviceniveau mv. på www.noegletal.dk. I beregningen for 2007 anvendes regnskabstal og for 2008 anvendes budgettal.\nAf nøgletalshjemmesiden fremgår, at Indenrigs- og Socialministeriet ved beregning af serviceniveauet på nøgletalshjemmesiden anvender et særligt korrigeret udgiftsbehov, hvor der tages højde for lokale forskelle i pris- og lønniveauet. Indenrigs- og Socialministeriet kunne ikke umiddelbart levere de ukorrigerede udgiftsbehov. De ville dog gerne lave en specialkørsel, men det ville tage noget tid, før den kunne leveres. Derfor er tallene i rapporten baseret på nedenstående beregningsmetode, der giver samme resultat og ikke kræver, at de PL-ukorrigerede udgiftsbehov er til rådighed:\nDer dannes to ligninger bestående af serviceniveauformler. Den ene formel giver det nuværende serviceniveau, den anden giver det ”nye” serviceniveau, der svarer til niveauet i kommunen med de laveste nettodriftsudgifter i forhold til udgiftsbehovet – i 2008 var det som nævnt 0,9 i Holbæk kommune. Udgiftsbehovene i de to ligninger hentes på nøgletalshjemmesiden. I øverste ligning indgår de nuværende kendte nettodriftsudgifter. I den nederste indgår de nettodriftsudgifter, som kommunen skal afholde for at få de 0,9 i serviceniveau som Holbæk kommune givet den pågældende kommunes udgiftsbehov.\nVed at løse de to ligninger for to ubekendte er det muligt at ”omgå” anvendelsen af det ukorrigerede udgiftsbehovstal.\nUdgiftsbehovet i nederste ligning isoleres:\nDette sættes ind i den øverste ligning og vi får:\nDette kan omskrives og udregnes til de nettodriftsudgifter (Ny), som skal afholdes, hvis kommunen skal opnå et serviceniveau på 0,9 (ligesom Holbæk).\nDe sidste simple beregninger for at få totalerne frem ser således ud:\nDet, vi kalder serviceudgifter, er de kommunale nettodriftsudgifter, da de jo indgår i beregningen af serviceniveauet (jf. ovenstående og nøgletalshjemmesiden). De er trukket direkte fra www.noegletal.dk. Definitionen af indhold er som følger: Nettodriftsudgifter per indbygger på følgende funktioner. Hkt. 0-6 ekskl. funktionerne 0.52.83, 3.41.80, 6.48.61 og 6.48.63, som er specifikke for Bornholms Kommune. For flere detaljer omkring definitionen se: http://www.noegletal.dk/nwInfo09A.html#nw038 og vælg nettodriftsudgifter pr. indbygger.\nBefolkningstallene der anvendes til at omregne fra tallene fra ”pr. indbygger” til totaler, er opgjort den 1. januar det pågældende år. Tallene er ligeledes fundet på www.noegletal.dk\nDet bør for god ordens skyld bemærkes, at CEPOS efterfølgende har fået specialkørslen fra Indenrigs- og Socialministeriet. Gennemføres analysen på disse tal, fås som forventet tilsvarende resultater.\nBilag 2. Serviceudgifter og udgiftsbehov i de enkelte kommuner i 2008


Indkredsning af Carl Frode Tiller - Hæftet Bog - Gucca.dk\nIndkredsning - Carl Frode Tiller - Bog\nDavid har glemt, hvem han er. I en avisannonce opfordres venner og bekendte til at skrive breve, der kan hjælpe ham og stimulere hans hukommelse. I første omgang er der tre, der svarer:... Læs mere.\nHandel på nettet skal være helt sikker for vores brugere. Vi vil derfor aldrig gå på kompromis med sikkerheden. NETS har godkendt vores Internet betalingsløsning, og det er den grundlæggende garanti for sikkerheden bag din Internetbetaling. Så når du handler og betaler via nettet hos os, er det sikkert.\nLige meget hvad du køber hos Gucca.dk, giver vi altid 30 dages returret. Med andre ord, såfremt du ønsker at fortryde dit køb, kan du uden dårlig samvittighed returnere varen til os, hvorefter vi refunderer dine penge. Før du returnerer varen til os, er det altid en en god ide, hvis du kontakter os forinden.\nVi ønsker ikke at lade dig vente i alt for lang tid på din vare, og vi har derfor fokus på at sikre levering på kortest mulig tid. Vi bestræber os på, at du får din vare tilsendt indenfor 1-2 hverdage, såfremt varen er på lager. Der vil aldrig være tvivl om lagerstatus, for det fremgår inden, du foretager en bestilling. Kontakt os såfremt du fortsat måtte have spørgsmål til lagerstatus eller leveringstid for en vare.\nNår du handler hos os, så kan vi tilbyde dig at vælge mellem adskillige typer betalinger. Du skal naturligvis gå efter den betalingsform, der passer bedst til dig. Lige meget hvad du vælger, kan du føle dig sikker og tryg, når du handler hos os. Her kan du finde alle vores betalingsmuligheder. Husk på, at såfremt du benytter kreditkort, trækker vi først pengene den dag vi sender dit produkt.\nOpstår der spørgsmål eller tvivl til Gucca.dk, er du selvfølgelig velkommen til at skrive eller ringe til os. Bemærk at vi er åben for henvendelse alle hverdage imellem 10-15, og vi sidder altid klar til at yde dig kompetent hjælp med smil på læben og godt humør.\nNår du handler hos Gucca.dk, kan du efterfølgende spore, hvor langt din forsendelse er kommet. Når du har betalt og modtaget din kvittering, får du mulighed for at besøge din ordreside. Her har du mulighed for at følge med i, hvornår din pakke sendes afsted. Når vi afsender dit produkt, vil du samtidig få en e-mail med leveringsinformation fra os.\nHukommelsestab, Erindring, Norge, Vold, Skilsmisse, Identitet, Indkredsning, Bøger, Bog\nproduct_stock_no product_offer_no product_preorder_yes\tproduct_buyable_yes product_group_bog path__forside path__bøger path__skønlitteratur path__carlfrodetiller path__indkredsning path__indkredsning\n229,95 krIndkredsning II - Bog


Sådan favoriserer nogle meningsmålinger bestemte partier - igen og igen og igen - TV 2\n28. maj. 2017, 06:13\nPartiformændene for de tre største partier i Folketinget. Foto: Søren Bidstrup / Scanpix Denmark\nEn omfattende gennemgang viser, at danske meningsmålingsinstitutter måler visse partier meget forskelligt. Få overblikket her.\nAlt afhængigt af, hvilken aktuel meningsmåling, du kigger på, kan svarene på ovenstående spørgsmål være meget forskellige. Og forskellene på meningsmålingsinstitutternes resultater, skyldes ikke blot statistisk usikkerhed. De er systematiske.\nForsker: Meningsmålinger er bedre end deres rygte\nDet viser en omfattende gennemgang af danske meningsmålinger fra 2010-2017, som Erik Gahner Larsen fra Institut for Statskundskab ved Syddansk Universitet og Zoltan Fazekas fra Oslo Universitet har foretaget.\n- Det er vigtigt at forstå, at forskellene i meningsmålinger ikke blot er tilfældig støj i form af statistisk usikkerhed. Der er også systematiske forskelle, som opstår, fordi forskellige institutter bruger forskellige metoder, når de laver deres målinger, forklarer Erik Gahner Larsen.\nForskellene kaldes for hus-effekter – efter det engelske begreb house effects. Og i nogle tilfælde er hus-effekterne markante. For eksempel i forhold til hvordan forskellige institutter måler opbakningen til Nye Borgerlige: Voxmeter, der foretager målinger for Ritzau, viser systematisk en markant lavere tilslutning til partiet end gennemsnittet af alle målinger. Nærmere bestemt omkring 1,4 procentpoint lavere.\nOmvendt vurderer YouGov, der gennemfører målinger for MetroXpress, og Megafon, der måler for TV 2 og Politiken, gang på gang Nye Borgerlige til at være mere markant større, end det er tilfældet hvis man tager et gennemsnit af alle målinger. Læser man målinger fra Voxmeter får man således konsekvent at vide, at Nye Borgerlige ligger under spærregrænsen på to procent - mens YouGov og Megafon konsekvent viser, at Nye Borgerlige står til at komme over spærregrænsen.\n- Det er tydeligt, at der er blandt institutterne stor uenighed om, hvor de egentlig ligger. Og hvis man som vælger sidder og læser forskellige målinger, kan man let få indtrykket af at partiet hopper op og ned i tilslutning. Men det er næppe tilfældet, siger Erik Gahner Larsen og tilføjer, at han ikke kan vurdere, hvilke af institutterne, der har ret. Blot at forskellene er markante.\n- Hvis du ringer til YouGov, vil de mene, at de har ret. Ringer du til Megafon, vil de argumentere for at de har. Men vi må bare konkludere, at vi ikke er sikre på, hvor partiet i virkeligheden ligger.\nForetaget af Erik Gahner Larsen og Zoltan Fazekas. Baseret på i alt 1062 meningsmålinger i perioden 2010-2017. Har benyttet metoden ”Pooling the Polls” (Jackman 2005).\nDet er blandt andet institutternes indsamling af svar, der kan have betydning for hus-effekten. Nogle institutter bruger internettet til at indhente svar fra danske vælgere, mens andre ringer op til folks mobil- eller fastnet-telefoner. Og nogle institutter bruger en kombination af begge metoder, forklarer Erik Gahner Larsen.\nDe forskellige institutter har også markante hus-effekter i forhold til blandt andet Socialdemokratiet og Dansk Folkeparti. Lad os kigge på dem her:\nAf grafikken herunder fremgår det, at YouGov (måler for MetroXpress) systematisk viser en lavere opbakning til Socialdemokratiet end gennemsnittet. Omvendt viser målinger fra Norstat (måler for Altinget.dk), Gallup (måler for Berlingske) og Voxmeter (måler for Ritzau) systematisk en højere opbakning til partiet end gennemsnittet.\nVoxmeter (måler for Ritzau) og Wilke (måler for Jyllands-Posten), viser systematisk en lavere tilslutning til Dansk Folkeparti, mens YouGov (måler for MetroXpress) systematisk viser større tilslutning til partiet end gennemsnittet.\nSom tidligere beskrevet er der markante hus-effekter, når det kommer til Nye Borgerlige. Greens (måler for Børsen), Norstat (måler for Altinget) og Voxmeter (måler for Ritzau), viser systematisk en lavere tilslutning end gennemsnittet af målinger, mens Megafon (måler for TV 2 og Politiken), Wilke (måler for Jyllands-Posten) og YouGov (måler for MetroXpress) viser en systematisk højere tilslutning til partiet end gennemsnittet.\nEkspert: Vær kritisk\n- Det her er vigtigt af den grund, at man skal indse, at man ikke kan bruge ét meningsmålingsinstitut som den endegyldige sandhed. Det er pokkers svært at gennemføre de her målinger præcist, og kun ved at kigge på institutterne samlet, kan man få et mere retvisende billede af hvordan partierne klarer sig, siger han og fortsætter:\n- Mit grundlæggende råd er altid at være kritisk. Og derudover at forsøge, at holde sig orienteret om, hvad forskellige meningsmålinger viser.\nAmerikanske medier, der beskæftiger sig indgående med meningsmålinger, lægger stor vægt på at berette åbent om forskellige institutters hus-effekter.


på 6 måneder kan dit brand komme forrest i feltet\nGør din virksomhed til et synligt brand over for kundeemner og kandidater.\nFå dine kundeemner til at aflevere kontaktinfo, booke møder eller trykke på købsknappen.\nPressOffice gør konsulenthuse og it-virksomheder synlige gennem medieomtale og pirrende content. Web, LinkedIn, nyhedsbreve og case stories.\nklik her, hvis du vil forrest i feltet.\nI videoen fortæller Michael Hansen, hvordan PressOffice har boostet hans konsulentforretning gennem målrettet kommunikation.\nDrømmer du om at gøre din virksomhed til en kendt brand i jeres niche, så I kan kapre flere store kunder eller tiltrække dygtige medarbejdere?\nEksempelvis har PressOffice for nyligt sørget for, at analyse- og rådgivningsvirksomheden Universum på baggrund af en enkelt undersøgelse fik tre siders omtale i Dagbladet Børsen, samt artikler i Jyllands-Posten, Computerworld, DJØF-bladet og andre fagblade.\nMålet med medieomtalen er at skabe større synlighed og anerkendelse af virksomhedens analyser og rådgivning over for topledere og HR-chefer i store virksomheder.\nHer kan du se en af artiklerne fra Børsen:\nDet første skridt til at skabe en effektiv salgstragt er at producere content, som vækker nysgerrigheden hos din målgruppe, så de får lyst til at tilmelde sig dit nyhedsbrev, tage en test eller deltage på et seminar.\nHerefter skal din målgruppe inspireres løbende med case stories, gode råd, tests, seminarer osv., så de kan se hvilken værdi, I kan skabe for dem.\nPressOffice har gennem årene produceret content for mere end 50 it- og konsulentvirksomheder såsom nyhedsbreve, artikler, case stories, SoMe indlæg, salgsbreve og hjemmesidetekster.\nDet kan du se eksempler på her og her.\n"PressOffice forstår vores forretning, er nemme at samarbejde med og har fra første færd skabt masser af omtale af Universum i dagblade og fagmedier. Den massive medieomtale er med til at blåstemple Universums arbejde og gøre det lettere at få taletid hos toneangivende virksomheder."\nDirektør Universum Danmark\n"PressOffice er proaktive og hurtige til at levere. Deres rådgivning tager afsæt i min virksomheds strategi. Jeg sætter stor pris på deres rådgivning og leverancer."\nMarketing Manager Basware Danmark\n"PressOffice har hjulpet os med nyhedsbreve, web content, kundecases og skabt store artikler i Børsen, Jyllands-Posten, it-medier og lokale medier. Det styrker vores forretning."\nMads K. Mathiasen\nAdm. direktør ComputerCamp\nmere synlig - flere kunder\nFremstå professionelt i massemedierne, på hjemmesiden, i nyhedsbreve og på LinkedIn.\nBrug psykologisk indsigt til at gøre kundeemner interesserede i din virksomhed og ydelser.\nPressOffice booster dit brand og salg.\nkontakt mikkel fra pressoffice og kom i gang nu\nDin virksomhed bliver mere synlig og får et mere attraktivt image ved at blive omtalt i medierne. Og den bliver nemmere at finde på Google. Vi udvikler de gode historier og sørger for, de kommer i medierne.\nNyhedsbrevet er din helt egen nyhedskanal til kunder og andre, som du allerede har kontaktinformationer på. Men du skal være skarp på form og indhold for ikke at blive ramt af delete-knappen.\nFå ting sælger så godt som testimonials, hvor dine kunder fortæller, hvordan de er blevet hjulpet af dig. Vi interviewer dine kunder og leverer færdige case stories i form af tekst, billeder og/eller video.\nFor at få effekt skal dit indhold på sociale medier være interessant for dine målgrupper. Vi hjælper dig med målgruppeindsigt og produktion af effektfuldt indhold.\nTekster og videoer i dine kampagner skal handle om noget, din målgruppe interesserer sig for. Vi skaber målgruppeindsigt og producerer tekster, billeder og videoer.\nFor at tiltrække dygtige medarbejdere skal I kende til kandidaternes præferencer og vide, hvorfor I selv er attraktive. Vi hjælper med at skabe indsigt, fastlægge budskaber og producere kommunikation.


Handelsbetingelser og persondatapolitik - Maiken Raagaard\nCVR nr.: 40129642\nHos Maiken Raagaard tager vi forbehold for eventuelle fejl i vores angivne priser. Endvidere forbeholder vi os ret til at ændre i priserne uden forudgående samtykke.\nMaiken Raagaard modtager betaling med visakort/visadankort. Alle beløb er i DKK. Danske kroner og incl. moms. Der tages forbehold for prisfejl.\nNår du køber digitale materialer sendes der et link til din bruger når betalingen er gennemført. Du kan derfor hente materialet med det samme.\nVed køb af fysiske materialer kan der være ventetid da materialet først bestilles hos trykkeriet når ordren er godkendt. Der udover skal der påregnes op til 7 arbejdsdage i forbindelse med levering. Fragten koster 49 DKK. Ved køb for over 350 DKK er der gratis fragt.\nDer gives 2 års reklamationsret i henhold til købeloven. Vores reklamationsret gælder for fejl i materiale og/eller fabrikation. Du skal reklamere i “rimelig tid” efter du har opdaget manglen/fejlen.\nVed reklamationer og benyttelse af fortrydelsesretten sendes til:\nAngiver du en klage her, skal du oplyse vores E-mail adresse: maiken@maikenraagaard.dk\nVi indhenter kun persondata i de tilfælde, hvor dette skulle være relevant for os, og vi vil kun indhente persondata, hvis det er relevant for din aktivitet hos Maiken Raagaard.\nMaiken Raagaard indsamler og behandler dine persondata, når du foretager dig følgende:\nDen dataansvarlige for indsamling, behandling og anvendelse af dine personoplysninger på www.maikenraagaard.dk er:\nCVR nr. 40129642\nDine almindelige kontaktoplysninger som navn og adresse indhenter vi for at kunne levere det produkt eller den ydelse, som du har købt hos os. Din e-mailadresse indhenter vi for at kunne sende dig en ordrebekræftelse samt et link til den brugerprofil hvor du kan hente dit materiale.\nØnsker du ikke længere, at vi skal behandle dine personoplysninger, eller at vi skal begrænse behandlingen af dine personoplysninger, kan du også sende os en anmodning herom til vores e-mailadresse maiken@maikenraagaard.dk.


Køb 75392 fra Avet hos Inderst-Inde.dk.\nAvet er kvalitets Avet - Basis undertøj, som forhandles af Inderst-Inde.dk. Vi har 90% af alle vores produkter på lager, det betyder vi kan tilbyde dag-til-dag levering på en stor del af vores lingeri og undertøj. Desuden bytter vi altid med et smil og sender pengene retur med det samme hvis du fortryder dit køb. Har du spørgsmål til 75392 eller et andet produkt, så tøv ikke med at kontakt Malene på tlf. 40 68 46 91 eller info@inderst-inde.dk


Samarbejde og fusioner – Københavns Universitet\nKøbenhavns Universitet var i århundreder det eneste universitet i en lille nationalstat. Det har derfor lige fra starten måttet forholde sig til de særlige krav til dets virke, som dette medfører. Det kom, som det er omtalt i det foregående, til at betyde, at Universitetets vigtigste opgave efter reformationen i 1536 blev uddannelsen af præster til den danske Luthersk-evangeliske Kirke. Som fra slutningen af det 18. århundrede udviklede sig til at universitetets hovedopgave blev uddannelsen af den danske stats embedsmænd i bredere forstand. For at muliggøre dette gennemgik Københavns Universitet fra begyndelsen af det 19. århundrede en modernisering, hvor fagkredsen løbende blev udvidet gennem oprettelse af lærestole, ikke mindst i de mange nye natur- og lægevidenskabelige fag.\nSamfundets behov for andre typer højere uddannelser end de fra middelalderen nedarvede akademiske, blev længe varetaget uden for universitetet. Danske videregående uddannelser var fra slutningen af det 18. århundrede organiseret efter tysk forbillede, hvor man skelnede mellem egentlige universiteter, og det man på tysk kalder Fachhochschulen.\nGroft sagt beskæftigede universiteterne sig med den rene videnskab, og universitetsundervisningen tog, efter de ideer, der i begyndelsen af det 19. århundrede var blevet formuleret af brødrene Humboldt, afsæt i den videnskabelige virksomhed. Fachhochschulen – der findes ikke noget dækkende dansk udtryk herfor – havde tilsvarende ansvaret for det stadig voksende antal uddannelser, der mere direkte tog sigte mod at dække samfundets konkrete behov.\nGode eksempler på sådanne danske Fachhochschulen er Veterinærskolen fra 1783 og Kirurgisk Akademi fra 1785, der begge især tog sigte på at afhjælpe militære behov. Endvidere Polyteknisk Læreanstalt fra 1829, der til efter 1960 levede i nær symbiose med Københavns Universitet, Den kongelige Veterinær- og Landbohøjskole fra 1856-58 eller Danmarks Farmaceutiske Højskole fra 1892. Fra det 20. århundrede kan nævnes tandlægeskolerne i København og Århus og Handelshøjskolerne.\nDet faglige niveau på disse institutioner kunne være på universitetsniveau, og har jo længere tid, der er gået, i stadig stigende grad nærmet sig dette, men det var fra starten ikke nødvendigvis tilfældet eller meningen. Og selvom den videnskabelige standard kunne være høj, afspejledes dette ikke nødvendigvis i uddannelserne, der længe flere steder var markant kortere end universiteternes.\nKøbenhavns Universitet har altid forholdt sig til og samarbejdet med disse institutioner. I en række tilfælde er det endt med at nogle af dem er blevet lagt sammen med Universitetet.\nDen første sammenlægning skete allerede i 1842, hvor det i 1785 oprettede Kirurgisk Akademi blev lagt sammen med Universitetets medicinske fakultet til Det Lægevidenskabelige Fakultet.\nI årtierne før og efter år 2000 er Københavns Universitet, som et udtryk for et markant ønske i det danske politiske system om en styrkelse af den danske universitetsverden, blevet lagt sammen med flere mindre universiteter.\nDet har været opfattelsen, at større enheder er at foretrække også når talen er om universiteter, fordi alt for små og fagligt snævre miljøer kan have svært ved at leve op til de krav, den stadige faglige udvikling stiller.\nEt synspunkt der kom stærkt til orde, da Videnskabsministeriet i 2006-07 tog initiativ til den store universitetsfusion, der blev gennemført på de danske universiteter og forskningsinstitutioner.\nFusionsprocessen var for Københavns Universitets vedkommende begyndt allerede, da Københavns Tandlægeskole i 1990-92 blev lagt ind under Universitetets lægevidenskabelige fakultet som Odontologisk Institut.\nFå år senere, i 1997, blev Danmarks Højskole for Legemsøvelser lagt ind under universitetets naturvidenskabelige fakultet som Institut for Idræt.\nDen kongelige Veterinær og Landbohøjskole blev grundlagt i 1856, og fik to år senere hjemsted i en statelig bygning på Frederiksberg, opført af G. Bindesbøll. Den blev kernen i den omfattende campus, der i 2007 blev en del af Københavns universitet\nVed den store universitetsfusion i 2006-2007 indtrådte Den kongelige Veterinær og Landbohøjskole – i daglig tale Landbohøjskolen eller KVL – og DFU – Danmarks Farmaceutiske Universitet, som to nye fakulteter i Københavns Universitet. Der blev i denne forbindelse udtrykt forhåbning om, at der herved ville være skabt mulighed for en yderligere styrkelse af det i forvejen meget stærke biovidenskabelige (Life Science) forskningsmiljø ved Københavns Universitet.\nKøbenhavns Universet har samarbejdspartnere over hele kloden. Takket være Grønlands status som en del af Rigsfællesskabet har Københavns Universitet i århundreder haft en fremtrædende rolle i det internationale samarbejde omkring udforskningen af Arktis.\nOg et meget konkret samarbejde startede, da Københavns Universitet i 1997 sammen med de andre videregående uddannelsesinstitutioner i hovedstadsområdet og Skåne stiftede Øresundsuniversitetet, der er rammen omkring et stadig mere integreret samarbejde omkring forskning og uddannelser mellem universiteterne i Øresundsregionen.\nKøbenhavns Universitet deltager aktivt i de mange forsknings- og uddannelsesprogrammer under Nordisk Ministerråd og EU og er medlem af en række internationale alliancer af forskningsuniversiteter.


Kvinde-afd.: U13 og U14 søger pigespillere til LIGA'en\nEfter sommerferien skal Allerød FK’s U13-piger (2007) spille i LIGA/ØST-rækken og U14-piger (2006) i LIGA2/ØST2.\nI Allerød FK’s pigeafdeling er vi gennem en årrække lykkedes med at udvikle teknisk dygtige ungdomsspillere og spiller år efter år med i de højeste ungdomsrækker.\nI Allerød FK går ambitioner og fællesskab hånd i hånd. Vi er sportsligt ambitiøse i forhold til at løfte den enkelte spiller og kan tilbyde et seriøst, men ikke elitært træningsmiljø. Vi træner hele årgangen samlet, men der veksles mellem niveauopdelte og ikke-niveauopdelte træningsmoduler, så alle bliver udfordret på deres niveau. Ligeledes vil der løbende være samtræning mellem U13 og U14, så vi sikrer en spillemæssig rød tråd, og der knyttes bånd mellem årgangene.\nVi træner to gange om ugen, da der også skal være plads til andet end fodbold. Til gengæld forventer vi fokus og intensitet, når vi er på træningsbanen.\nDu vil blive mødt af et engageret og fodboldfagligt kompetent trænerteam, hvis hjerter banker for pigefodbold, samt en flok dygtige medspillere, der er helt fantastiske til at lukke nye spillere ind i fællesskabet.\n2006 og 2007-årgangene er præget af et stærkt fællesskab, som bliver forstærket af 2-4 årlige ture med overnatning til stævner og træningslejre rundt om i Danmark. I pinsen var vi - sammen med resten af Allerøds FK’s pigeafdeling - i 2 busser med næsten 100 spillere afsted til Pigepinsecup på Falster, og efter sommerferien tager de bedste U13-spillere til Horsens/Stensballe for at deltage i det traditionsrige ’Talentstævne’, mens U14 senere på sæsonen skal på udlandstur (formentlig sammen med U16-pigerne til Italien).\nEr du nysgerrig på at høre mere, er du velkommen til at kontakte os:\n- Thomas Rafn (træner U13), mobil 40 53 10 68\n- Mads Ring (træner U14), mobil 20 19 44 53\n- Charlotte L. Rafn (holdleder U13-14), mobil 22 94 10 68\nCharlotte Rafn d. 03-07-2019\n0 Kommentarer · 1376 Fremvisninger ·


21. september 2021 - Kolding Netavis\n19-årige syriske Tasnim fra Kolding fuldendte sin uddannelse i sommer med et snit på 9,2 og havde en jobkontrakt i hånden. Men hun mistede jobbet, fordi...\nMeget mere end bare mad. I Kolding Kommune har pensionister, førtidspensionister og efterlønsmodtagere mulighed for at købe sig til et måltid mad i en af de...\nSyddanmark1 måned siden\nSikkerheden er genoprettet efter Vejen Kommune blev hacket. Vejen Kommune blev for nylig opmærksom på, at en række medarbejdere havde fået hacket deres e-mail konto. Kontiene...\nVi skal have flere kendte ansigter på regionens botilbud\nLæserbrev af Suzi Würtz Kjærgaard (SF), regionsrådskandidat, Sankelmarkvej 21, 6000 Kolding. Region Syddanmark har en række botilbud for nogle af de mest sårbare borgere indenfor autismespektret,...\n1121 måned siden\nTirsdag morgen blev manden fremstillet i grundlovsforhør, men retten valgte at løslade ham. En 36-årig mand er sigtet for voldtægt mod en 20-årig kvinde i Kolding...\nDanmarkssangen kan opleves til årets frivilligfest. Når Kolding Kommune torsdag afholder årets frivilligfest indenfor seniorområdet, bliver det også med underholdning. Ud over dansktop-duoen Keld & Hilda...\nBramdrupdam1 måned siden\nKandidater fra de politiske partier mødes i Forum Kolding søndag den 24. oktober. Der er lagt op til et utraditionelt valgmøde, når kandidater fra de politiske...\nLæserbrev af Filip Bekic Bladt (S), formand og byrådskandidat, Anne-Mariesvej 15, 6000 Kolding. Om man bor i Kolding midtby eller andre steder i vores kommune, så...


Hvis konflikten kommer | Gymnasieskolen\nOverenskomst_ Dato_ 05. mar 2018\nTekst_ Malene Romme-Mølby Foto_ Illustration: Runa Steppinge\nNår forhandlingerne er brudt sammen, kan den ene part afgive konfliktvarsel. På statens område kan konflikten tidligst begynde en måned efter.\nVed bladets deadline den 1. marts var der en formodning om, at konflikten ville træde i kraft den 4. april.\nHvis din arbejdsplads bliver inddraget i konflikten – enten via en strejke eller en lockout fra arbejdsgivernes side – betyder det, at dit ansættelsesforhold bliver midlertidigt suspenderet.\nUd over at du ikke må opholde dig på din skole, og at du kan blive bedt om at aflevere skolens ejendele som for eksempel en computer, betyder det også, at du ikke modtager løn.\nLøn ved strejke\nHvis GL udtager din skole til en strejke, får du konfliktgodtgørelse, som svarer til din samlede indtægt plus pension.\nLøn ved lockout\nHvis staten lockouter på gymnasieområdet, vil du som berørt medlem få en kontingentnedsættelse, der modsvarer det beløb, du normalt får udbetalt efter skat plus pension. Du kan låne et tilsvarende beløb, hvor afdraget efterfølgende vil svare til kontingentnedsættelsen.\nHar til formål at forsøge at få parterne til at indgå et kompromis og dermed forhindre en konflikt.\nParterne er forpligtet til at møde op i Forligsinstitutionen og har tavshedspligt om indholdet fra møderne.\nForligsmanden, Mette Christensen, kan udsætte konflikten to gange a 14 dage, men kun hvis hun vurderer, at der er en mulighed for, at parterne kan blive enige. Lykkes det ikke, vil konflikten blive påbegyndt på den femte dag herefter.\nBarsel og sygdom under konflikt\nVær opmærksom på, at der er særlige regler for sygdom, barsel og omsorgsdage under konflikt.\nMan kan ikke begynde ferie samtidig med eller under konflikt. Hvis ferien er begyndt inden eller senest samtidig med konfliktens begyndelse, afvikles den som aftalt.\nFind detaljerede beskrivelser og regler for før, under og efter en konflikt på GL’s hjemmeside.\nHvordan stopper en konflikt?\nParterne bliver enige om et forlig.\nParterne accepterer mæglingsforslag fra Forligsinstitutionen.\nRegeringen griber ind og stopper konflikten med lovgivning.\nHold dig orienteret på GL’s hjemmeside eller gymnasieskolen.dk.\nHusk også at opdatere dine medlemsoplysninger i Mit GL, så GL har dit korrekte timetal, korrekt skole og så videre. Under en konflikt vil GL kommunikere med dig via e-boks, sms og Mit GL.\nForhandlerne for de statsansatte erklærede, at overenskomstforhandlingerne var brudt sammen.\nSammenbrud i forhandlingerne for de kommunalt ansatte.\nForhandlingerne for ansatte i regionerne brød sammen.\nOrienterende møde i Forligsinstitutionen for alle tre offentlige forhandlingsområder.\nUdløber gymnasielærernes overenskomst.\nFormodes konflikten tidligst at træde i kraft.


Værd at vide om fritidshjemmet\nMorgenåbning på Fritidshjem\nDagen starter i alrummet, hvor faste morgenåbnere modtager børnene. Børnene tjekker sig ind om morgenen på en Ipad eller på vores touch skærm.\nVi vægter meget, at børnene får en stille og rolig start på dagen. De børn, der kommer tidligt, har mulighed for at spise havregryn med havrefras, rosiner og mælk, som institutionen tilbyder. Som hovedregel har man spist hjemmefra, hvis man kommer efter kl. 7.30.\nKl. 07.00 går fritidshjemmet i fritidshjemmets alrum og børnene bliver sendt i skole kl. 7.50.\nNår børnene kommer fra deres forholdsvis strukturerede skoledag, mener vi det er vigtigt, at børnene får "fri". På fritidshjemmet er der faste tilbud, børnene kan vælge sig på, f.eks. gymnastiksal, værksted, motorikrum, udeliv.\nDer bliver ofte arrangeret aktiviteter, såsom bål, boldspil, spilleturneringer og ture ud af huset med vores bus Columbussen. Alt dette foregår på tværs af aldersgrupperne. Barnet vælger selv, hvad, det har lyst til at lave, hvis barnet har brug for vejledning til dette valg, får han/hun det. Vi vægter barnets medbestemmelse på fritidshjemmet højt. (se afsnittet "børnemøder")\nPersonalet fra fritidshjemmet henter børnene i skolen og er med de sidste minutter af slutsamlingen. Børnene går i skole til kl. 14.00. 4. årgang går i skole tre dage i ugen til kl. 15.00.\nEfter at vi har fortalt børnene hvilke muligheder, der er i løbet af eftermiddagen, eksempelvis sal, værksted og udeliv, går de til den aktivitet hvor de har lyst til at være. Børnene kan også se på vores aktivitetsskærm, hvad de kan gå til.\nVi lægger meget op til, at børnene mødes på tværs af grupperne. De mødes på værkstedet, er sammen i salen og leger sammen på fritidshjemmet.\nEfter skole har børnene mulighed for at gå ned i vores frugtcafe´.\nHer kan børnene få frugt, brød med pålæg og vand. For at være med i brød- og frugt ordningen, så skal man betale kr. 200.- fire gange om året på reg.nr. 2210 kontonr. 3498368580 (1/1, 1/4, 1/7 & 1/10)\nFrugt caféen lukker kl. 14.45. Vi gør børnene opmærksom på, at frugtcafeen lukker, når der er 10 minutter tilbage. 4. årgang får frugt når de kommer fra skole.\nSkalmejegården er en pædagogisk idrætsinstitution. Vi vil styrke børnenes motoriske udvikling og kropsbevidsthed, ved at bruge skolens gymnastiksal, institutionens legeplads og vores motorikrum.\nI gymnastiksalen og motorikrummet er der mulighed for at lege forskellige lege, boldspil og bruge redskaber. Der igennem vil børnene styrke kroppen og opleve glæden ved at mestre fysiske færdigheder.\nLigeledes er der i motorikrummet, på institutionen fodboldbaner og på legepladsen mulighed for fysisk at udfolde sig på de forskellige alderstrin.\nVærkstedet er et rum, hvor barnet kan skabe og eksperimentere ud fra egen fantasi. Vi oplever at den frihed, barnet har på værkstedet, styrker dets fantasi og selvtillid. Barnet oplever glæden ved at skabe noget personligt. Oplevelsen af, at der ikke er én bestemt måde at gøre tingene på, men mange måder, giver en dialog børnene i mellem og en accept af hinandens forskellighed.\nHer udnytter vi vores store udendørsarealer. Udelivet kan bl.a. byde på snobrød, fodbold, hockey, kælketure, fanekamp, rundbold mm.\nLegepladsen og sportspladsen bliver flittigt brugt hele året til blandt andet løbeklub og rollespil.\nVi vægter den frie leg højt, for det er igennem den frie leg barnet bearbejder sin hverdag og finder sin styrke og status i gruppen. Det er samtidig vigtigt, at børnene får mulighed for at lege uden voksen indblanding og overvågning, f.eks. i små rum. Herved får børnene afprøvet nogle grænser og lært at løse konflikter på deres egen måde.\nVi har i perioder mulighed for, at bruge Klokkeblomsten (skolens musiklokale). Børnene bliver bekendt med forskellige instrumenter og laver bl.a. "bands", som de optræder med for de andre børn.\nVigtigt i gruppen\nForholdet imellem børn og voksne skal være baseret på gensidig respekt og forståelse.\nVi skal lytte til børnene og tage det de siger alvorligt. I det daglige sammenspil er det klart, at vi som voksne optræder opdragende i forhold til de normer og regler, som vi mener skal til for at kunne indgå i en større social sammenhæng. Men det er også vigtigt, at vi forstår og respekterer børnenes forskellige adfærdsformer og giver plads til deres forskelligheder.\nEt af vores mål er, at børnene lærer at opfatte sig selv som en del af samfundet. Vi vil udvikle børnenes evne til at påvirke deres egen situation og bearbejde den, både som gruppe og som enkelt individ. Hvis et barn har en uheldig adfærd over for andre, er det vigtigt at forklare barnet, hvilke konsekvenser det kan få for barnet selv og de andre, og derved går vi ind og forsøger at hjælpe barnet i positiv retning.\nVi har 2 computere, som primært anvendes til spil.. Derudover har vi playstation, Ipads og Wii. Børnene skifter til at spille og har en spilletid på 15 minutter.\nTirsdag, torsdag og fredag kan børnene benytte computerne, de elektroniske spil. De større børn hjælper de mindre, og der deles ud af deres viden. Nybegyndere lærer fx spillene at kende ved at kigge over skulderen på de erfarne.\nFællesskabet omkring computerne giver også anledning til en masse kammeratlig snak og diskussioner.\nPersonalet har været på kursus angående brug af Ipad, så børnene har mulighed for at lære at bruge den på forskellige måder.\nDer bliver opfordret til, børnene selv skal komme med forslag til f.eks. ture ud af huset, aktiviteter, indkøb o.a. På børnemøderne diskuteres de indkomne forslag. Børnene lærer at argumentere for deres forslag, og de lærer at lytte til de andres meninger, og ikke mindst at acceptere en beslutning, også selvom det ikke er deres eget forslag der blev stemt for. Desuden arbejder vi med den måde, hvorpå vi behandler andre og hvordan man gerne selv vil behandles.\nPå fritidshjemmet skal børnene tjekke sig ind på vores Ipads eller touch skærm. Børnene tjekker enten ind i morgenåbningen eller når de kommer efter skole. På Mit barn kan I se, hvad der skal ske for jeres barn, både på dagen, men også for den pågældende måned. Det er vigtigt, at I forældre skriver på Mit barn, hvad jeres barn skal den pågældende dag, for det er det, der gælder. På Mit barn skal der også meldes til eller fra ferieperioderne.\nI forbindelse med at sende børn hjem, så sender vi kl. halv og hel.\nSom den øvrige del af huset har vi forældrekaffe og sammen med den en oplevelse eller aktivitet to gange om året.\nFør sommerferien er der en fælles sommerfest for hele institutionen, som er både for børn og forældre.\nDer holdes forældremøder to gange om året.


Monster Cars - Penalhus Med 3 Lynlåse - Lys → Køb billigt her - Gucca.dk\nGør dig klar til ræs og høj fart: Depesche Monster Cars er det perfekte design til bilentusiaster! Hvis du trykker på startknappen, giver lyseffekterne ekstra atmosfære til billedet. Bliv... Læs mere.\nGør dig klar til ræs og høj fart: Depesche Monster Cars er det perfekte design til bilentusiaster! Hvis du trykker på startknappen, giver lyseffekterne ekstra atmosfære til billedet.\nHos Gucca prioriterer vi sikkerheden utrolig højt, og vi ser den, som det vigtigste element ved nethandel. For at få den optimale garanti for sikkerheden ved online betaling, har vi opnået at få NETS til at godkende vores online betalingsløsning. Derfor er køb og betaling hos Gucca fuldstændig sikkert.\nDer er ingen indskrænkninger i din returret. Vi giver 30 dages returret på alle typer produkter. Med andre ord, hvis du ønsker at fortryde købet, kan du returnere din vare til os uden dårlig samvittighed, og herefter vil vi sørge for, at dine penge bliver sendt retur. Du er selvfølgelig velkommen til at tage kontakt til os, hvis du måtte have spørgsmål, inden du returnerer et produkt.\nVi ved, at du venter på dit produkt, og vi skruer derfor op for leveringstempoet, så produktet kommer sikkert og hurtigt frem til dig. Helt konkret sender vi din vare indenfor 1-2 hverdage, hvis din vare er på lager. På vores webshop kan man se lagerstatus ud for hvert enkelt produkt, så du kan altid se, om vi er lagerførende. Du kan altid ringe eller sende en e-mail til os, såfremt du er i tvivl om lagerstatus eller leveringstid.\nHandler du hos os, så kan vi tilbyde dig at vælge blandt flere forskellige typer betalinger. Her kan du altid gøre brug af netop den betalingsform, der passer bedst til dig. Du har altid garanti for en tryg og sikker handel, og det er uanset hvilken betalingsmetode du foretrækker at vælge. Se alle vores betalingsmuligheder ved at klikke på førnævnte link. Vælger du betalingskort, har du den fordel, at vi først hæver penge fra din bankkonto, den dag din vare sendes til dig.\nHvis der opstår problemer eller spørgsmål, imens du besøger vores webshop, skriver eller ringer du selvfølgelig bare til os. Imellem kl. 10-15 på hverdage sidder vi klar på e-mail og ved telefonerne, og vi tilstræber altid, ikke kun at give dig den hjælp du efterspørger, men også at det er i godt humør og med et smil på læben.\nHvis du har behov for det, så har du mulighed for at tracke din forsendelse, fra det sekund vi sender ordren, til den er fremme hos dig. Du kan tilgå din egen ordreside, så snart dit køb er færdiggjort. Fra ordresiden kan du se, hvor langt din pakke er kommet i systemet. Vi sender en e-mail med leveringsinformation til dig, lige så snart vi har afsendt din pakke.\nDin anmeldelse af Monster Cars - Penalhus Med 3 Lynlåse - Lys\nVores brugere har bedømt Monster Cars - Penalhus Med 3 Lynlåse - Lys Skole til 5 ud af 5 stjerner - baseret på 2 bedømmelser og 2 anmeldelser\nDen er meget fint.\nproduct_stock_yes product_offer_no product_preorder_no\tproduct_buyable_yes product_group_skole path__forside path__legetøj path__skole path__penalhus path__skole path__penalhus path__monstercars path__skolestart path__monstercarspenalhusmed3lynlåselys